F’digriet mogħti mill-Maġistrat Joe Mifsud, l-aħwa George u Alfred Degiorgio, magħrufin bħala Iċ-Ċiniż u l-Fulu rispettivament, ingħataw il-libertà proviżorja taħt diversi kundizzjonijiet stretti fosthom ta’ €20,000 u garanzija personali ta’ €30,000 kull wieħed. Dan b’rabta mal-każ ta’ ħasil ta’ flus li huma qed jiġu mixlijin bih flimkien mar-Rumena Anca Adelina Pop, li tiġi s-sieħba ta’ George Degiorgio. F’dan il-każ li jirrigwarda ħasil ta’ flus, diġà saru disa’ seduti fejn instemgħu 44 xhud. Minkejja dan id-digriet, huma xorta baqgħu jinżammu arrestati l-ħabs minħabba l-proċeduri relatati mal-qtil tal-ġurnalista Daphne Caruana Galizia. Fid-digriet tiegħu, li huwa twil 23 paġna, il-Maġistrat Mifsud irrimarka kif waħda mill-oġġezzjonijiet imressqa mill-Uffiċċju tal-Avukat Ġenerali għat-talba tal-aħwa Degiorgio hija li għandhom proċeduri pendenti dwar reati oħrajn marbutin mal-omiċidju ta’ Daphne Caruana Galizia. Il-Qorti qalet li m’għandhiex aċċess għal dawk il-proċeduri marbutin ma’ dan l-omiċidju, u taf biss dwarhom mir-rapporti li jkun hemm fuq il-midja, u għaldaqstant ma tistax tibbaża l-ġudizju tagħha fuq dawn ir-rapporti.